DA Den Europæiske Unions Tidende C 291/11

Høringskonsulentens endelige rapport i sag COMP/E-2/39.140 — DaimlerChrysler

(efter artikel 15 og 16 i Kommissionens beslutning 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2007/C 291/05)

Det beslutningsudkast, der er forelagt Kommissionen i henhold til artikel 9 i Rådets forordning (EF) nr. 1/2003 (1), vedrører udlevering af tekniske informationer med henblik på reparation af DaimlerChrysler AG's motorkøretøjer af mærkerne Mercedes-Benz og Smart.

Kommissionen indledte den 22. december 2004 en undersøgelse af DaimlerChrysler AG's udlevering af tekniske informationer til uafhængige reparatører, efter at det tyske forskningsinstitut IKA havde offentliggjort en undersøgelse. Den 1. december 2006 indledte Kommissionen proceduren efter kapitel III i forordning (EF) nr. 1/2003 og vedtog en foreløbig vurdering i henhold til artikel 9, stk. 1, i forordning (EF) nr. 1/2003. I denne vurdering gives der udtryk for Kommissionens konkurrencemæssige betænkeligheder, som gik ud på, at DaimlerChrysler AG tilsyneladende havde udelukket alle fra fuld adgang til sine tekniske informationer, bortset fra selskabets autoriserede reparatører. Kommissionens foreløbige vurdering blev fremsendt til DaimlerChrysler AG den 1. december 2006.

Som svar herpå afgav DaimlerChrysler AG en række tilsagn den 14. februar 2007.

Den 22. marts 2007 offentliggjorde Kommissionen en meddelelse i Den Europæiske Unions Tidende efter artikel 27, stk. 4, i forordning (EF) nr. 1/2003 og opfordrede interesserede parter til at fremsætte deres bemærkninger til denne meddelelse senest en måned efter offentliggørelsen af denne. De modtagne bemærkninger bekræftede stort set, at de tilsagn, der var afgivet af DaimlerChrysler AG, var fyldestgørende.

Kommissionen er nu nået til den konklusion, at der på baggrund af ovennævnte tilsagn og med forbehold af artikel 9, stk. 2, i forordning (EF) nr. 1/2003 ikke længere er grund til, at den griber ind.

I beslutningen efter artikel 9 i forordning (EF) nr. 1/2003 er der ikke konstateret nogen overtrædelse af konkurrencereglerne, men parterne indvilger i at imødekomme de betænkeligheder, som Kommissionen gav udtryk for i sin foreløbige vurdering. Det viser, at begge parter er villige til at forenkle de administrative og juridiske formaliteter i forbindelse med en fuldstændig undersøgelse af en formodet/mistænkt overtrædelse. Det er grunden til, at der i en række beslutninger, der allerede er vedtaget af kollegiet (2), er fastslået, at der er tale om en retfærdig sagsbehandling, når parterne meddeler Kommissionen, at de har fået tilstrækkelig adgang til de oplysninger, de anså for nødvendige til at afgive tilsagn for at imødekomme Kommissionens betænkeligheder.

Denne sag er blevet behandlet på samme måde, idet DaimlerChrysler AG fremsendte en erklæring herom til Kommissionen den 22. maj 2007.

Jeg mener derfor, at parternes ret til at blive hørt er overholdt i denne sag.

Bruxelles, den 11. juli 2007. Karen WILLIAMS

(1) EFT L 1 af 4.1.2003, s. 1.

(2) Jf. beslutning af 22. juni 2005 i sag COMP/39.116 — Coca-Cola og beslutning af 19. januar 2005 i sag COMP/37.214 — DFB.